khistorydata/jeongjo-sjw-relations huggingface dataset:
정조 22년
李肇源以備邊司言啓曰綾州牧使李宗變上疏批旨內出自經幄條陳民隱在湖南又能先於人殊可嘉也竝令廟堂草記稟處其中首論之扇政事聞甚痛駭爾邑卽蕞爾十室而以竹斂民歲過千金爾所謂他邑可知嶺南又然云者誠然矣扇政胡大事也年前至煩廟堂之關飭而其效蔑知寧有如許紀綱加斂之竹錢尤爲無狀爲先革罷已捧者還給更犯者營邑之臣重繩其外以扇爲名卜定列邑之弊革罷當否亦令廟堂指一回啓至於靑大竹事一榦之費殆近數千豈不欲聞當蠲除而取瀝和藥實有開鎖之奇效自多波及雖難全減亦豈無方便處置之道亦令爛商稟處湖南民庫事結收之不足戶斂而後已其弊言之痛哭云者爾言切實矣朝廷之所不知大農之所不管而中間營私之弊民將盡瘁不聞則已登於疏章者屢矣若無眞箇刮目之效則何以慰南民乎昔者故相李宗城於關西嚴立民庫節目而列邑之托公染指不爲遵行者其首鄕先斬後啓爲式關西猶然況南中乎姑以不屑之意前年先使廟堂嚴飭道臣俾各釐正未知其間已爲釐正而綾州一邑獨未被救焚之惠乎抑兩南伯看作例飭初不留意下乎邑宰亦無股票竦息一任其襲謬而然乎關西一方伯所能立威守法之事廟堂何難禁戢廟當雖玩愒朝廷有紀綱則不率敎之道伯守令若不拿致王府勘以當律而立視民瘼徒事剝割之守令直以贜汚律嚴囚南間月三嚴刑期於得其情實則其朝廷其可曰朝廷乎其間何以擧行與否居廟堂之人豈無査知之道乎關西亦以故相節目更加修明毋或干科之意宜使該伯知之今番三南侍從邑倅諸人上疏先從此一款之耳剽目擊者或廣探或詳問論理敷陳萬一顧見顔面言不直實者其爲辜負當如何令政院下諭于各其道秩高守令使之遍示道內諸侍從無論歉歲豊年於小民務當不撓於長吏宜益懲貪近來貌樣果如此乎否乎誅一貪婪之吏勝於賑濟萬口飢民其可忽諸寺奴婢事必欲矯改卽予苦心換奴爲保豈不便當然而辛亥特詢之後姑未免依舊牽架非欲因循意在一番大釐正才於嶺奴有嚴飭飭墨未乾爾以湖南之邑宰說弊又如此則最多之西北切骨之瘼又可反隅大抵今之持疑於通變之論者以箕聖遺制奴婢居一不可輕議毁劃爲言所以至今未決者此也僧役番錢邑各異例猶有俗人之替當處略加闊狹俾知咸恒之義惟在營邑之臣因俗制法之如何未知爾邑以保名代捧之例有之乎若有其例仍之亦可初元頒令卽罷刷官而刷官雖無吏奸反滋無告之備受困督如在目中旣聞之後何可循例賜批卽令廟堂先爲嚴飭三南道臣拔例周察其不能束濕之守令隨現狀聞續當按廉道臣擧行之勤慢而內奴驛奴奴則一也一體各別救瘼俾有大釐正前絲豪實效事命下矣取見其疏本則以爲莫可救止愈往愈痼者卽竹之弊是已一自長扇出而竹田兀通計道內無邑不然故進上竹筍靑大竹及年例卜定扇竹勢不獲已歸之民庫而竹日貴而價日翔以竹斂民者歲過千金則他邑自可推知此道如此則嶠南又將如此矣夫扇之爲物不論長短引風則一也嗚呼湖南民庫之弊言之痛哭結收之不足戶斂而後已比畿湖不啻倍屣此則愚民視作年例而至於竹錢四五年以來創有之事也況又扇製之尺度自有闊節之絶種已久今年之直倍於去年明年之價又不知至於幾何臣於南來之後先以竹田時産隨節造扇而平其頭則便於手而省工也廣其邊則不屑油而耐久也略添矢數則廣可補短而不駭於俗眼也先自明年進上扇子皆用中和尺七寸之製而使兩南扇邑無敢踰此則其爲南民之惠容有極哉亟賜裁處焉至於靑大竹一榦之費幾至二千錢年前京貢之議因下屬之失利竟使朝家之德意閼而不通臣意則會減本價及沿路駄價當初磨鍊不爲不多以此作貢足以當之若干添價又自該郡各定其數隨時進排無所不可又不過作片取瀝之資則雖不體大兩截輸納亦可以省力矣如此則在該廳無所損益而在貢人久不生弊此亦下詢廟堂處之京各司奴婢之散在湖邑者其所最無告切可矜之狀與寺奴等耳鄕曲愚氓一入賤籍平民無不若凂婚嫁因而路絶卽今案付除非百年枯骨不過假作名目每當勘簿之時因其舊而增減年歲比前摠而止耳當年納貢十無一二査族分徵闔境騷擾若改各司元奴婢名色而一如樂工保人選上奉足之例稱之曰某司奴保人而雜以良丁則民無連累之憂貢無減摠之慮亦令廟堂稟處爲辭矣扇竹之弊至登年前之繡啓致有廟堂之關飭者已萬萬屑越事屬民弊雖日用衣食之需職在按藩聞卽驚惕不日斯改況此扇政本無所關而有何難矯屢瀆陳聞乎進上扇子自有舊制中和尺云云未免失言而至於監營節扇之爲弊蔽以一言曰卜定不但竹之一種而已凡係屬於造扇之物種名以卜定者莫非斂民之階倘求改觀之益只在塞源之政旣知其然斯可已矣焉有道臣而猶敢生意於復爲循襲乎卜定一款恐不待廟堂之言而自歸竝革有不敢費辭覆奏復煩聰聽靑大竹事御供事體至爲謹嚴藥力淺深亦在其體之大小長短裁截初非可論京貢又多難便而藉使作貢畢竟斂民之漸次加增安知不巧作名目如今之爲乎蓋其煩費之多端最在營門之看品若自各該邑直爲封進如或不勤論罪封進官則中間誅求之費庶可盡祛許多斂民之數從以快減而御供看品至嚴且重有難遽議更加爛商追後稟處民庫事以結收戶斂之弊前後聖敎嚴截惻怛丙枕爲之靡安京外敢不惕念而廟堂不免玩愒道臣未卽振刷雖始釐正之役尙蔑矯救之效大抵大同之法旣立結賦之數大定外此加斂皆非法意而只緣雜役條之界限不明不時需之責應多門如京司之各樣求請也營門之隨時卜定也京營邸吏之添役價也公穀會減之補不足也種種名色難以殫擧而官無切膚之苦吏有乘機之利自結斂而至於戶斂傍竇別歧疊出層生恬不爲怪視若應例民之困瘁寧不哀痛爲今之計必有一番大整頓然後始可責效而槪擧其綱則亦惟曰一洗追創之謬規痛除不正之雜課以對揚萬一而此皆遙度之言若其參量事實存減窠目必待道臣消詳論列然後可以互相可否務歸停當爲先更加督飭使之剋期擧行而奉此批旨猶復姑息則不飭之罪臣當爲首而道臣苟有一分嚴畏之心豈敢乃爾各別措辭星火行會京司奴婢事內寺奴之通作良役之論自前有之而此蓋取辦目前罔念裏面之說也如使良丁邑邑有裕在在無缺則奴婢之通作良役猶可爲一時權宜而一按軍簿黃白隣族之徵尙此彌縫不得按廉所經無邑不發況可以竝削僅存之奴名混責本乏之良額乎批旨提誨丁寧諄複苟使守令體聖心而行實政方便之中自有道理如其不然而徒欲取給於說弊則誠恐變通之後又有變通之請今姑置之何如傳曰允
정조 22년
李肇源以壯勇營言啓曰拜峯鎭新種栗木數過萬株而成實則種植監官差送邊將事曾有受敎矣淸涼里所種栗木數爲七千三百株面牧里所種栗木數爲一萬八千二百株合爲二萬五千五百株而自昨今兩年俱得茂盛而食實當該種植監官別武士閑良崔漢億謹依受敎差送邊將之意令政院稟旨擧行何如傳曰邊將待窠差送可也
정조 22년
李肇源以禁衛營言啓曰本營分授敦義門南邊體城頹圮處今已畢築把守軍兵依例撤罷之意敢啓傳曰知道
정조 22년
李翼晉以刑曹言啓曰一所巡廳啓辭去夜二更量犯夜幼學李穆徽移送秋曹事命下矣李穆徽依更數笞五十度放送之意敢啓傳曰知道
정조 22년
掌令洪秉益校理尹命烈副校理李魯春正言金和鍾修撰金履永副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀割答三司曰不允六字刀割
정조 22년
掌令洪秉益正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝設鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令洪秉益啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
戊午九月十七日辰時上御誠正閣諸承旨持公事入侍時行左承旨沈晉賢行右承旨李書九左副承旨洪義浩右副承旨李肇源同副承旨李翼晉假注書李允謙李弘謙記注官金景煥承膺祚以次進伏訖書九讀奏平安監司閔鍾顯啓本平壤府反庫事翼晉讀奏江原監司金履翼啓本罪人黃啓得高城郡到配事上命分書判付訖上曰同副卽爲進詣鑄所專心校準也今日內再準之役果了當否翼晉曰今日內期於盡爲矣翼晉先退上敎肇源曰㺚川紀蹟碑草圖書更思之事係莫重以㺚川地名竝書恐涉屑越只以聖蹟碑三字書之似好與兵曹參議柳師模篆字更爲依此書進也上敎書九曰靑大竹上納時竝與竹根取伐與否問於內局耶書九曰問之則根則存而勿取云矣上曰觀此備局草記以各該邑直爲封進爲請若使該邑封上而不爲看品於營門則中間除弊必多事甚便好承旨所見果何如耶書九曰營門看品之際營屬誅求之弊許多靑竹之弊今欲矯救則看品一款永爲防塞實爲拔本塞源之道而御供事體至重不爲看品而直爲封進事涉未安不敢遽議矣上曰看品時營屬沾漑亦不得禁之事耶書九曰審藥與藥局沾漑之資不少若一切永塞則在渠無他聊賴之岐矣上曰此皆道伯從便酌定之如何大抵竹産邑則自其邑封進甚爲便宜而外此邑則其爲難便亦一也此邑之深弊者或有彼邑之生弊其勢必也其必均無弊而省糜費之方卽令道伯爛商裁處以爲定式而不必爲朝家一一煩徹之事矣書九曰道臣想不能獨自處斷必與道內幹事守令爛熳會議然後可得周便之策矣上曰行會之外亦以此意爲私書消詳條錄以通而扇政釐弊事亦一體提飭也書九曰湖南竹弊之外近來小小民弊皆出於冗費各道朝報債亦一痼弊此不可不斯速矯革者矣上曰此等事上而朝廷不知下而道伯不知而其害則都歸於小民是豈成說乎土地之出有限而加斂之節無限似此冗費無非生民切膚之瘼卿旣知其弊何不自廟堂一令而革罷乎晉賢曰臣昨於宣武祠傳香時謹覽其祝文則乃是先朝乙酉親撰之文至今仍用實涉悚然故敢此仰達矣上曰謹當親撰以爲來頭節享例用之祝以此知悉可也出擧條肇源曰臣於向日承命致祭于齊安大君墓則商山府夫人金氏袝葬而後夫人朴氏墓所不知所在且聞祠版亦不在於壽進宮初不得與於節享之時云實爲闕典向者仁城大君墓亦因畿營之廣探而尋得今此朴氏墓所亦令畿營一禮搜訪似好故敢此仰達矣上曰依爲之出擧條命退承史以次退出
정조 22년
戊午九月十七日午時上御誠正閣左副承旨差使員守令入侍時左副承旨洪義浩假注書李弘謙記注官白鳳周善山府使尹文東槐山郡守李根以次進伏訖上命守令進前文東進奏職姓名上曰近來予以三南民事日夜勤勞際玆爾等上來故特爲召見道內農形與目下民情果何如耶文東曰六月以前旱事可謂無前慮爲大無之年矣六月初一霈始皆移秧以其晩移也故未必其食實何幸霜令退期各穀頗有成樣之望而大體論之則比昨年稍遜而以當初所料言之到今不害爲豊年矣上曰善山近處亦何如不至於尤甚耶文東曰目不覩邑邑農形而大抵左道勝於右道沿邑遜於峽邑善山則田少畓多故不如他邑而其中面里或有稍實處矣上曰分等時本府入於何秩而亦無設賑之慮乎文東曰入於之次而似不至於公賑之境矣上曰尙州與大丘則何如文東曰尙州則比善山殆不如而一道中大丘河陽慈仁等邑爲尤甚矣上曰道伯事問於管下守令似如何而向者以農形狀聞觀之諱災似太過此果持重而然歟抑亦無所災而然耶文東曰雖欲諱災畢竟掩不得之事道臣何敢爲之乎蓋自上愛民之念靡所不極每於未及平年之年輒有設賑之擧故道臣意見以設賑一事爲難自初不以爲災且巡路所過則農形果皆比他大勝矣上曰只見行部所過處稍勝之農形而槪稱一道之豊則亦豈可乎凡事不出常情諱災一事雖若諂上者然而予之不好諱災人皆知之則道臣亦必明知其諱祕之反不如直陳無隱而何故一味諱之乎此筵敎爾其下去後如見道臣詳細言及也又敎曰爾年幾何文東曰六十三矣上曰故相作故後初見爾矣故相中間八年退居及其大用後予之期望庶幾其周旋廊廟以引養閑之餘年矣不幸未及數年而止如斯人何處得來爾以其家之人今登筵席宛見老成人典形矣近來爾家零替忒甚獨尹慶曾一人從宦乎文東曰然矣上曰何當還官乎文東曰非久下往矣上曰明日發往也命先退根進奏職姓名上曰念爾先故矣爾能善爲字牧之任乎根曰臣以初倅事多生疎未副分憂之責矣上曰爾邑農形何如根曰本郡田多畓少故僅免歉年矣上曰統一道言之則果何如根曰左道則田多於畓故稍勝而右道可謂不成樣臣所過路公州天安稷山等邑所見皆甚悶切矣上曰爾來時見道伯有酬酢乎根曰見道臣則以賑政極用心慮矣上曰設賑則當爲幾邑乎根曰右道幾皆設賑矣上曰此時曠官甚悶爾亦明日下去也又敎曰道內邪學近間不甚熾盛而李存昌承款云乎根曰臣邑近處姑無犯者而李存昌承款與否未聞的報矣命退諸臣以次退出
정조 22년
都承旨未差行左承旨沈晉賢坐行右承旨李書九坐左副承旨洪義浩坐直右副承旨李肇源坐直同副承旨李翼晉坐注書柳台佐病一員未差假注書李允謙仕李弘謙仕直事變假注書金就强仕
정조 22년
傳于沈晉賢曰都承旨聞有實病許遞前望單子入之
정조 22년
沈晉賢啓曰副應敎尹序東校理尹命烈副修撰尹羽烈朴吉源牌招草記未下副校理李魯春修撰金履永鑄字所進修撰洪受浩受由玉堂上下番俱空事甚未安校理李垿副校理金熙華旣有只推之命竝卽牌招入直何如傳曰允
정조 22년
以校理李垿牌不進罷職傳旨傳于沈晉賢曰只推
정조 22년
李肇源啓曰壯勇大將趙心泰明日習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 22년
李肇源啓曰九月朔抄啓文臣親試明日爲之事命下矣處所以何處爲之乎敢稟傳曰春塘臺爲之
정조 22년
以京畿監司李在學狀啓陽城縣民家失火事判付內啓下戶曹爲旀當寒失所極爲矜悶該邑以畿邑中稍遜處民勢之窘乏可知其中如有小殘獨戶而有所受還上當納身布使之退期闊狹事令政院回諭道臣爲良如敎
정조 22년
沈晉賢以弘文館言啓曰本館下番闕直事甚未安修撰洪受浩由限已過卽爲牌招入直何如傳曰允
정조 22년
以修撰洪受浩牌不進罷職傳旨傳于沈晉賢曰只推
정조 22년
李肇源以兵曹言啓曰去夜一所巡廳犯夜被捉出身趙完起依更數嚴棍二十度之意敢啓傳曰知道
정조 22년
李肇源以兵曹言啓曰今月二十一日一番內禁衛番次矣該番將趙𡹘改差之代依例口傳差出何如傳曰允
정조 22년
兵曹口傳政事以趙宅鎭爲內禁將
정조 22년
沈晉賢以奉常寺官員以都提調提調意啓曰東耤親耕田所種唐黍打作則所出爲五石十二斗粘粟打作則所出爲五斗稻打作則所出爲一石十四斗豆打作則所出爲七斗太打作則所出爲一石七斗之意敢啓傳曰知道
정조 22년
司諫柳畊持平申溆校理尹命烈李垿副校理金熙華李魯春修撰金履永副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請以下一行半刀割答三司曰不允六字刀割
정조 22년
司諫柳畊持平申溆啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平申溆啓曰請寢李汝節定配之命更令王府嚴覈取服施以富律措辭見上請崔進吉依律處斷措辭見上答府曰不允
정조 22년
司諫柳畊啓曰請金甲島爲奴罪人克觀更令王府嚴鞫得情快正王法措辭見上請逆尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午九月十八日辰時上御誠正閣諸承旨持公事入侍時行左承旨沈晉賢行右承旨李書九左副承旨洪義浩右副承旨李肇源假注書李允謙李弘謙記注官金景煥承膺祚檢校待敎沈象奎戶曹正郞金基豊以次進伏訖晉賢讀奏慶尙監司李義綱狀啓軍威縣監具得魯到任事書九讀奏慶尙監司李義綱啓本大丘府反庫事肇源讀奏慶尙監司李義綱啓本新除授玉堂金履載上來時給馬有旨祗受事上命分書判付訖命基豊進前敎曰景慕宮廟門所下簾子縇與絡纓東道里與太廟儀節不爲異同事日前旣有下敎矣仍命晉賢書簾飾條目仍授基豊曰依此書下着念擧行也又敎曰熙政堂分閤排目有罅毁處再明日與判堂同爲入來修改也命先退命書榻敎曰九月朔抄啓文臣親試明日爲之命退承史以次退出
정조 22년
行都承旨李晩秀坐行左承旨沈晉賢坐直行右承旨李書九病左副承旨洪義浩坐右副承旨李肇源坐同副承旨李翼晉坐直注書柳台佐病一員未差假注書李允謙仕直李弘謙仕事變假注書金就强仕
정조 22년
李肇源啓曰禁衛大將申大顯明日習陣出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 22년
李翼晉啓曰明日齊陵忌辰祭傳香禮房承旨當爲齋宿行左承旨沈晉賢所當牌招而拘於廳規不得請牌何以爲之敢稟傳曰牌招
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而春塘臺抄啓文臣親試相値不得爲之之意敢啓傳曰知道
정조 22년
沈晉賢以弘文館言啓曰本館下番連日闕直事甚未安校理李垿修撰洪受浩旣有只推之命副校理李魯春由限已過修撰洪受浩卽爲牌招入直校理李垿副校理李魯春一體牌招察任何如傳曰允
정조 22년
掌令尹寅基疏曰伏以臣老母癃病自來凜綴而近當向寒之節重添毒感風痰交作嘔吐長時不止胸腹刺痛轉側不得自力症形極其危篤筋力轉益澌鑠臣無他兄弟獨自扶將方寸焦灼晷刻難離目下情理實無供職之望玆敢不避煩猥疾聲呼籲於孝理之下伏乞天地父母俯垂矜諒亟遞臣所帶之職俾便救護仍治臣瀆擾之罪以肅朝綱不勝幸甚臣無任云云三字刀割省疏具悉爾其勿辭救護
정조 22년
執義沈興永掌令洪秉益校理尹命烈李垿副校理李魯春金熙華正言金和鍾修撰洪受浩金履永副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀割答三司曰不允六字刀割
정조 22년
執義沈興永堂令洪秉益正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
執義沈興永掌令洪秉益啓曰請寢李汝節定配之命亟令王府嚴覈取服施以當律措辭見上請崔進吉依律處斷措辭見上答府曰不允
정조 22년
戊午九月十九日午時上詣春塘臺抄啓文臣親試試射入侍時左副承旨洪義浩右副承旨李肇源同副承旨李翼晉假注書李允謙李弘謙記注官金景煥承膺祚以次隨駕上具平戎服乘輿出萬八門保定門入靑陽門詣春塘臺降輿陞御座引儀唱試官及應試抄啓文臣行四拜禮訖親試試官原任直提學徐龍輔檢校直提學李晩秀原任直閣南公轍李始源試射試官兵曹判書李時秀行護軍李祖承刑曹參判洪仁浩原任直閣金祖淳以次陞座進伏上曰應射文臣中不能射者皆書自不而應試人頒紙懸題後令在家製進可也仍命書御題箋擬本朝鑄字所進新印五倫行實賦楓宸懸題訖敎義浩曰新舊抄啓文臣每年三九月試取仍賜酒饌以示假借之意今年則予以年事之歉荒念未及此矣此意布諭諸文臣可也義浩承命布諭應射文臣試射訖肇源讀奏試記命書賞格判付訖還內諸臣以次退出
정조 22년
行都承旨李晩秀坐行左承旨沈晉賢坐行右承旨李書九坐左副承旨洪義浩坐直右副承旨李肇源坐同副承旨李翼晉坐直注書柳台佐病一員未差假注書李允謙仕李弘謙仕直事變假注書金就强仕
정조 22년
藥房提調金載瓚副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李肇源啓曰備邊司郞廳來言今日賓廳日次而左議政李秉模身病右議政沈煥之在外不得來會云矣敢啓傳曰知道
정조 22년
以副校理李魯春修撰洪受浩牌不進罷職傳旨傳于沈晉賢曰只推
정조 22년
傳于李翼晉曰坐直承旨入侍
정조 22년
傳于李翼晉曰湖西奉命承旨入侍
정조 22년
沈晉賢以弘文館言啓曰本館上番闕直事甚未安校理尹命烈由限已過副修撰尹羽烈朴吉源連呈辭單不爲行公與新除授副應敎尹序東竝卽牌招以爲推移入直之地何如傳曰允
정조 22년
以副應敎尹序東校理尹命烈牌不進罷職傳旨傳于沈晉賢曰只推
정조 22년
李翼晉啓曰校理李垿特敎申飭之下來詣闕外謂以自劃屢度催促終不入來揆以事體極爲未安推考警責何如傳曰禁推
정조 22년
以李垿囚單子判付內放送爲良如敎
정조 22년
沈晉賢以內醫院都提調提調意啓曰馳駱粥自十月初一日當爲封進依前例擧行事預爲分付司僕寺之意敢啓傳曰知道
정조 22년
李翼晉以備邊司言啓曰北道先運襦衣作木三十七同零去核木花二千一百三十七斤零照數捧上尺量稱量後仍爲監封逢授於齎去禁軍處沿路輸運及本道頒給時各別着念擧行俾無尺寸斤兩從中閪失之弊事別爲措辭發關嚴飭之意敢啓傳曰知道
정조 22년
兵曹啓目粘連甲山府同仁堡城堞廨宇新建改築之役有異於循例營建看役兩人自備效勞亦甚可尙是白乎矣公廨間數不過爲五十八間城堞周回亦止於四百八十步以此論賞有違法例前權管李秉天亦已仕滿陞六更無可論是白如乎看役人北靑閑良康潤明甲山閑良金慶祿等自該營各別施賞之意分付何如判付啓該權管李秉天五品職待窠陞敍看役人北靑閑良康潤明甲山閑良金慶祿竝施賞加之典爲良如敎
정조 22년
司諫柳畊持平申溆校理尹命烈副校理金熙華修撰金履永副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀割答三司曰不允六字刀割
정조 22년
司諫柳畊持平申溆啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝設鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
司諫柳畊啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島爲奴罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午九月二十日未時上御便殿都承旨入侍時行都承旨李晩秀假注書李允謙記注官金景煥承膺祚檢校提學鄭民始以次進伏訖民始曰近日日氣淸和聖體若何上曰一樣矣民始曰王大妃殿氣候何如上曰一樣矣民始曰惠慶宮氣候何如上曰一樣矣上曰卿行往返日子當爲幾何民始曰初十日又復出往西溪留宿一宵自其處轉尋望月菴則水石奇異可以滌煩襟洗塵念數日留賞昨始入來計其日子殆近十日矣上曰卿亦爲勝賞矣望月菴其果修葺耶民始曰洞壑深邃巖泉淸澈而寺觀亦爲新葺可觀矣昨日入來後臣與所親人已言之矣自正月初一日至臘月晦日一年所爲之事都計劃則別無所成然則一年十二月內若得春秋各一朔由暇放曠山水間而其餘十朔雖如前供職其無所爲而度了一年則一也上曰數朔給暇何難之有敎曰再明當見之矣命退諸臣以次退出
정조 22년
戊午九月二十日申時上御便殿坐直承旨湖西奉命承旨入侍時同副承旨李翼晉假注書李弘謙記注官金景煥承膺祚湖西奉命承旨申耆以次進伏訖上敎耆曰往路歷見道伯賑濟之策何以設施而所過處農形果何如耶耆曰下往時見道臣有所酬酢矣臣之所經邑凡爲七邑而以所見論之則數十年來殆初有之災年如天安稷山公州全義淸州木川等邑俱未免慘歉所謂晩移水田一斗落多不過出五六斗租而僅存皮殼殆無可食之實其中鎭川差勝而七邑中天稷爲尤甚其邑倅亦以爲扶餘石城恩津韓山等諸邑比此尤酷云右沿之孔慘推此可知大抵分等之時不得不分以三等而名以稍實者但以田穀之稍勝故也至於水田則過半未移其謂稍實便同平歲之尤甚而稍實之次之尤甚面亦與尤甚邑之尤甚面無異然則蠲減之政接濟之方不問稍實之次尤甚邑必以尤甚面里分等然後民可以均被惠澤矣上曰大體今年比之已往何年災荒乎耆曰湖西設賑災年人稱前之丙子癸未近之壬寅癸卯云而比於壬癸猶有甚云矣上曰道路人心亦何如耆曰民情到處晏如如此歉年慮有草賊而鄕里所聞絶無如此之患云誠甚幸矣上曰然則向者武城山偸竊之言果虛言乎耆曰果是無根之說矣上曰災結多寡亦何如云耶耆曰今番事目災之至於一萬五千結劃下已是拔例之典而以此數萬無分排之望來頭不得不加請而當踰二萬結云矣上曰給災前例果何如耆曰取考前例則乙亥災結爲三萬九千結癸未災結爲四萬二千結矣今此已劃之結若加得二萬結則比乙亥災結稍減矣上曰設賑當爲幾邑乎耆曰本道五十四州內公賑將爲三十七八邑私賑爲十二三邑便是全一道設賑之年矣上曰乙亥設賑邑亦若是夥多耶耆曰乙亥前例四十餘邑如癸未年則亦不下四十邑矣上曰賑資能無窘乏之慮云乎若於尤甚設賑則不以尤甚邑爲定而隨其尤甚面尤甚里分排設賑爲計耶耆曰道臣新從行部還故設施經略姑無完定而賑需則當狀聞請得不下四五萬石然後可以塗抹矣向者請貸六萬兩外今欲加請得三四萬兩廟堂之許施與否恐未敢必是以爲悶且今年當捧還上之不能盡捧勢所必然明春分還茫然無策大抵本道穀摠自來不敷而右沿則尤爲枵然不得不從他變通然後還民可濟矣上曰賑政雖急而還事尤豈不關重乎明春分還一事果爲關念矣卿旣發端所奏諸條出擧條以爲收議於廟堂好矣耆曰臣於奉命之路與湖西道臣李泰永相見今年民事有所聞悉故敢此仰達矣大抵本道歉荒挽近所無而道內穀簿不敷糶賑巡分無以排定事甚悶然向者貸下錢六萬兩雖貿取公納之穀貸錢亦不可不卽報則旣貿之穀勢將還賣至於右沿糴簿比左道絶少以糶以賑實難塗抹無論京司公貨他道穀物量宜加數劃給然後庶可爲接濟之方下詢大臣處之何如上曰依爲之出擧條耆曰災年之還餉身布停退旣有前例民望雖切新還停退道臣亦不敢狀請故敢此仰達矣大抵停退之命若下於歲末則吏緣爲奸民未蒙澤莫如趁早發令之爲實惠今若較計年事斟量民力分等頒下事甚便好至於兩營保米代錢上納樂工保米義僧番錢奴婢貢各邑拯劣米等名色歉年停退亦有近例下詢大臣處之何如上曰依爲之出擧條耆曰道內代播殆近萬結各邑雖有優劣大體則豊稔失農之民賴此爲命蠲稅已有朝令而所收旣多之故間或有自願納稅者民情大可見也晩移無實之土則未免徵租代播蒙利之地則全然無稅事甚斑駁今此代播畓初不竝論於災結中以當年免稅施行則免稅之土例納結錢此爲公私俱便之道矣下詢廟堂處之何如上曰依爲之出擧條耆曰荒歲願納之規自前有之而比年以來久不許之以此之故民之裕食者或有自願補賑官非勒分民欲向善則亦不必防塞至於空名帖民多願之生穀之道莫要於此矣令廟堂稟處何如上曰依爲之諸條出擧條有司堂上句管堂上就議大臣後入侍可也出擧條命退諸臣以次退出
정조 22년
行都承旨李晩秀坐行左承旨沈晉賢坐直行右承旨李書九坐左副承旨洪義浩坐右副承旨李肇源坐直同副承旨李翼晉坐注書柳台佐仕一員未差假注書李弘謙仕直事變假注書金就强仕
정조 22년
李肇源啓曰來二十五日朝參日矣敢稟傳曰停
정조 22년
李翼晉啓曰卽伏見慶尙左水使金爀今春夏等褒貶啓本則邊將無一人居下殊無嚴明殿最之意推考警責何如傳曰允
정조 22년
李肇源啓曰華城留守徐有隣宣惠廳堂上鄭民始有司堂上李時秀備局堂上趙心泰依下敎來待矣傳曰入侍
정조 22년
李肇源啓曰湖西句管堂上趙鎭寬有司堂上李書九就議大臣後來待矣傳曰入侍
정조 22년
吏批有政判書金文淳參判李敬一參議任希存行都承旨李晩秀進以李益運爲同敦寧洪百儀承文副正字單付文尙表安益謙學諭竝單付曺彦臣書題單付
정조 22년
再政以尹光孚爲漢城判官韓弘裕工曹佐郞單付
정조 22년
兵批有政判書李時秀參判柳誼右副承旨李肇源進以邊得讓爲知事李祖承洪聖淵爲同知朴宗㯙爲五衛將金基彦爲景福將崔漢億爲開雲浦萬戶趙義錫爲多大浦僉使李滾爲順天監牧官李景勳爲明月萬戶李溏僉知單付閔台爀李鼎運洪聖淵爲護軍金祖淳鄭東觀爲副護軍
정조 22년
玉堂前望單子入之副修撰李羲甲落點
정조 22년
李肇源以兵曹言啓曰今九月二十四日祿都目政事爲之之意敢啓傳曰知道
정조 22년
戊午九月二十一日辰時上御便殿右承旨入侍時行右承旨李書九假注書李弘謙記注官金景煥記事官金履永以次進伏訖上命書傳敎曰同副承旨入侍上曰抄啓文臣李羲甲入侍賤臣承命出傳同副承旨李翼晉抄啓文臣李羲甲進伏上敎書九曰昨日湖西奉命承旨擧條皆詳看否首陳錢穀加請事何以區處則爲好耶當初六萬兩貸下之物先以三萬三千餘兩已貿公穀九千九百石其餘二萬餘千兩將貿民穀而勢難以詳定爲買其所貿亦必無多以此數無以排比故加請四萬兩云予以爲六萬兩旣貸之外又此加貸亦必難施今此近四萬兩旣貿之穀仍爲留置而京司上來條則姑爲退限在京司不過失其耗條在本道除其更貸之弊而自當爲滿十萬得貸之數矣此果如何耶書九曰本道事勢雖有難處而廟堂必無更貸之理其上來公穀亦欲退限執留而此亦各司目前排比之資亦非容易許之事矣上曰第就與大臣諸條事爛商以來也仍命先退敎羲甲曰本道所貿穀何司上來穀耶羲甲曰聞是惠廳廣州華城等穀云矣上曰海西穀則初不願之而到今何爲更請耶羲甲曰六萬兩貸下後私書以爲此數尙患不數以錢以穀必得加貸然後可以經紀云而近又聞之則貸錢貿穀將以補賑海穀移轉欲以添還故今於承宣之還有此附奏矣上曰今又請貸慮必見防於廟堂故俄有筵敎矣果以旣貿之穀仍爲執置而京司上納差追期限則好矣此下敎全出本道曲爲之地此意書通於錦營也羲甲曰京司上來錢已爲輸納今則恐無他變通矣上曰明年結錢等道內推移之物先爲執用則亦何妨耶無論某樣變通善爲措處則幸矣又敎曰聞承旨言則尤甚邑洽爲四十餘邑云果然乎羲甲曰私書中示以近三十邑尤甚云矣上曰海穀必欲貸之則石數當以幾何爲限耶羲甲曰務從精約限二萬石爲請云矣上曰承旨則以三萬石爲言與爾奏何其相左也仍敎翼晉曰與此所奏不無異同第問於前承旨申耆也又敎羲甲曰代播處無論此疆爾界一是大登云果然云耶羲甲曰果皆善爲云矣上曰代播免稅旣有朝令而其中食實稍厚處民人輩或以爲國之常稅不可獨免自願納稅云此則旣令之事收稅自當勿論而如此爲言之民可謂太古淳氓可嘉又可賞也至於城還代錢之事國中城還之純大米完實見存者獨關西之渴馬倉湖西之雙樹上黨只此三大倉今此以錢代捧之請誠重難難施矣然而湖民當此歉荒旣爲切骨之瘼則朝家雖不以文跡示其許可而惟在道臣臨時從所見闊狹之如何此意亦爲詳報於書中也今日發送伻人則何當回報耶羲甲曰二十四日間當有還報矣命退諸臣以次退出
정조 22년
戊午九月二十一日未時上御重熙堂都承旨入侍華城留守宣惠廳堂上備局堂上有司堂上湖西句管堂上湖西奉命承旨入侍時行都承旨李晩秀假注書李弘謙記注官金景煥記事官金履永華城留守徐有隣宣惠廳堂上鄭民始壯勇大將趙心泰兵曹判書李時秀戶曹判書趙鎭寬行右承旨李書九湖西奉命承旨申耆以次進伏訖湖西奉命承旨入侍出榻敎上曰奉命承旨擧條卿等就議大臣以來乎鎭寬書九曰臣等謹依下敎就議大臣則左議政李秉模以爲京司公貨他道穀物量宜加劃事當初道臣之請貸京司之錢本非經法又非荒政中十分良策而若得此錢則海西移粟之議自在勿論故不顧京司之事勢準數許劃到今加貸萬無其路至於穀物事移轉之便近莫如海西而海西穀簿本自不敷亦甚麤荒道臣之自初不願良以此也而承宣所奏今乃如此雖與初料有異無論一二萬石從便劃給使之往復輸去亦何不可而第念數萬麤穀費得許多勞弊畢竟不足當賑糴之一隅而因此營邑之心民人之情不期弛而自弛還政所失將不知幾萬計曷若斷置分外望哺之意各盡境內自强之策乎今年湖西之歉雖曰三南之最比諸畓登田歉之歲民間利害不無相參代捧之命亦旣預下若不大加着力則如貸錢貿穀等事必當都歸虛奪臣之晝宵料量斷斷如此移粟一款今姑置之使之別加惕念於捧還之政實合事宜云矣上曰前惠堂及時惠堂各陳所見可也有隣曰錦伯請得公錢貿取穀物之擧將欲取剩補賑云旣貿還賣旣賣還貿之際必有貽弊之端穀物本衙門之還其錢許其穀其勢誠難今若於貸錢衙門姑令差退期限待其耗條相當後還報其前則仍令添還以爲裕民之方恐合事宜矣民始曰臣見亦與前惠堂所奏無異矣上曰名以鳩穀還令發賣以錢爲穀以穀爲錢畢竟受弊者小民今若依華留所奏爲之則事面旣正亦與昨所商量者沕合以此行會目今湖西賑恤之策莫先於添還而足食此所以示可於華留所奏也至於賑穀別有區劃然後可免混淆於還穀之添給矣海西穀二萬石特爲許劃以濟湖西一方之饑此是癸未北穀移劃後初行之擧事當差遣領運督運御史而反恐貽弊於民邑令湖西道臣從便輸致若此則添得六萬兩爲還穀別劃二萬石爲賑穀然而使湖民阻饑艱食是道臣之責以此意嚴飭分付可也出擧條鎭寬等曰還餉身布預爲分數停退兩營畓米代錢樂工保米義僧番錢奴婢貢拯劣米停退事向於嶺南年分之啓特下還餉分數停退之命該道年事比嶺南差甚則施以一視之澤恐合事宜身布則綿農無處不登姑爲勿論兩營軍米之代錢樂工保米義僧番錢奴婢貢拯劣米停退如此之歲似有參量闊狹之道而年分狀啓當於匪久上來待其時稟處爲宜云矣上曰還穀爲小大民人經冬嗣歲之糧而湖西穀簿自來不敷則不捧亦難然而旣聞之後豈可以添還之已有措處恝然不念於停退之道乎道臣旣欲分等面里云新還當捧條尤甚邑最難捧處依乙亥已例特許三分一停退其餘三等邑依近例限幾分分等停退付之道臣參量排比至於舊還餉穀雖升合非所可論通一道勿捧還餉留庫中往復本司限石數使之從便加分亦用癸卯壬子已例而軍保身貢米布錢則最尤甚處折半其次三分一又其次四分一停退道內各邑保米及身貢米停退外皆以詳定價代捧而訓局砲保雖體重多有另施之例亦依兩營保例爲之拯劣米新舊一倂停退外此撓民之政以至例飭之防債自本司嚴飭可也出擧條鎭寬等曰代播畓依免稅例納結錢事代播命下之後以民力之或多愆期邑宰之不善擧行聖念每憂其惠猶未究而今此承宣所奏中或云納稅云者可驗食實之效而結錢收捧恐違朝家寧失之本意置之爲宜云矣上曰依爲之出擧條鎭寬等曰願納補賑事非不是荒年例政而年來飭禁蓋爲其名雖補民實歸屬民則有不敢更爲擧論空名帖之非一道大賑不得許施者乃是法典而本道賑邑姑未知當爲幾何置之爲宜云矣上曰此規之年來防塞意在禁其太甚如今年湖西不可一味靳持令道臣別般操切只許必欲願納之類空名帖限五百張成給可也出擧條上曰爲湖西穡事自春徂夏至於暮秋而一念不遑忘寢廢食今於蠲賦停稅之後諉以能事之畢其可弛心乎三南之中湖西爲甚特命承宣迃路往詢民瘼則當自獻御之物有所節損該道方物物膳朔膳限麥秋一倂停免而出於民者蕩滌餘補賑需事分付可也命書傳敎曰旣承慈敎殿宮進獻特許停免以捕賑需此乃順志之一道令廟堂措辭行會鎭寬曰湖西告歉非比尋常宵旰一念如是憂勤今番奉命承宣之還也道臣旣與之相議則所當詳陳事情條列便宜而附奏諸條未免糢糊致勤聖慮有乖臣勞之義事體所在誠極未安該道臣從重推考何如上曰依爲之出擧條命書榻敎曰副修撰前望單子入之待下批牌招察任命退諸臣以次退出
정조 22년
戊午九月二十一日申時上御重熙堂左承旨入侍時行左承旨沈晉賢假注書李弘謙記注官承膺祚記事官金履永以次進伏訖上曰華留與惠堂備局堂上有司堂上竝來待于政院事出諭也賤臣承命出傳上曰湖西句管堂上及有司堂上如已就議大臣入來入侍也賤臣承命出傳命書榻敎曰未肅拜玉堂許遞政官牌招開政待下批牌招察任命退承史以次退出
정조 22년
行都承旨李晩秀坐行左承旨沈晉賢坐行右承旨李書九坐左副承旨洪義浩坐直右副承旨李肇源坐同副承旨李翼晉坐直注書柳台佐仕一員未差假注書李弘謙仕直事變假注書金就强仕
정조 22년
王大妃殿惠慶宮中宮殿內閣政院玉堂宗親儀賓朝廷二品以上六曹堂上奉朝賀口傳問安答曰知道
정조 22년
傳于李肇源曰領府事入侍
정조 22년
傳于李肇源曰時原任閣臣入侍
정조 22년
李肇源以都摠府言啓曰入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
戊午九月二十二日辰時上御便殿都承旨右副承旨領府事時原任閣臣入侍時行都承旨李晩秀右副承旨李肇源假注書李弘謙記注官承膺祚記事官金履永領府事洪樂性檢校提學鄭民始原任提學徐浩修金載瓚原任直提學徐龍輔鄭大容原任直閣金勉柱南公轍金祖淳李始源徐榮輔檢校待敎沈象奎原任待敎徐有榘檢校待敎李存秀以次進伏訖上曰左議政湖西句管堂上有司堂上來待備堂入侍出榻敎命書傳敎曰禮房承旨入侍賤臣承命出傳行左承旨沈晉賢行右承旨李書九左議政李秉模華城留守徐有隣兵曹判書李時秀戶曹判書趙鎭寬壯勇大將趙心泰以次進伏樂性等曰近日日氣寒暖不適聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性曰許久阻拜之餘獲瞻元子宮岐嶷之儀尺衣益長德容加豐臣不勝欣幸之情矣得因僚屬伏聞聰明特達凡所誦讀無不記憶睿學日益就將尤不任欣忭之忱矣上曰連爲好在勤課論語一卷纔已畢講矣又敎曰卿之行步筋力近則何如見卿登筵凡節似勝甚可幸也近來以何消日乎樂性曰終日靜坐政難消遣而入此月以後爲簉今日祝岡之筵自加調護以防觸冒之慮自明日欲爲振作往來遊賞於淸潭狎鷗亭之間矣上曰日氣近甚和暖何妨一時疏暢乎命先退仍命行護軍洪義榮副司正洪奭周扶腋下墀上曰今日陪歡殿宮喜懼交切不遑汗漫酬應而日昨湖西奉命承旨擧條事關民隱不可一刻遲滯故昨夕命有司堂上就議大臣以來後已有擧條批答爲湖西民事想已十分稱停似無未逮之慮而其中加減處過與不足間意見必各不同故今又召接各陳所見可也秉模曰伏見批旨已無餘蘊他道穀物之移劃諸般稅納之蠲減實是曠絶之恩典謂之過則可矣而少無不足者矣上曰諸備堂之所見亦何如有隣民始等曰當初六萬兩貸下時道臣以爲此數若得貸則更不上煩於朝廷本道賑濟足以排比云而今者以錢以穀又復無難煩請已極猥越且停退蠲減等節亦宜於年分狀啓詳略條陳後以待朝家處分而今於承宣之還也徑先登聞不顧體面聖度包容不之罪而反紆拔異之典蠲停之命至及於方物朔膳等名色如此而或豈有不足之慮乎殆涉過矣而事係恤民大是德意故臣等更不敢仰達矣上曰湖西民事自春至今一念不弛而目下事勢予欲詳探適因致侑事承宣旣往本道故路雖逶迤而使之往見道伯道內災形與賑濟經略詳細問之所過處民間弊瘼亦令周察以來則爲承宣者固當另加着念以爲一分對揚之道而今於復命時其所敷奏諸條不可但以糢糊言便是過去災年一謄本而已無一消詳的實之言問其尤甚邑則以爲四十七八邑問其災結已往例則必以乙亥三萬結爲對蓋本道五十四州豈無稍實與之次之可分以言者而一以近五十邑洞歸之尤甚乎其言之無所的從可知而且已下之事目災恰爲一萬五千結則又將以二萬結加請云者亦無料量之言矣癸未以後如癸卯甲寅災結之數皆不踰於二萬結而乙亥極不過三萬結則今此所請尤有過於乙亥災結之數者抑何也苟有益利於小民則雖全一道給災予豈或一分慳惜而此亦有分數也豈有如許之理耶然而旣聞之後必欲爲湖民期有實惠故其所奏諸條反復覽察尙患不分明以至昨夜再昨夜連爲明發而猶未見頭緖矣以某邑之爲尤甚某處之爲穴農何年俵災之爲幾結何年停減之爲幾數苟能一一撮要歸而詳陳則豈若是貽勞於予乎悠泛流連慢不盡心便同何所見而來豈有如許道理承宣事誠極痛駭矣雖以道臣事言之六萬兩請貸時以不當更煩之意丁寧爲言而到今忽以四萬兩三萬石竝加請此已無嚴之事而其所貸之錢亦無別般良策也將以旣貿還賣旣賣還貿取利補賑云此乃名雖賑民而其實則殆同斂民朝廷旣知之後當禁而不當許矣故今使已貿之穀仍作添還而又以海穀別爲賑需矣大抵蠲賦停稅等不得已變通之事則當報於廟堂報廟堂而如不能得則當狀啓狀啓而又不得則雖上疏未爲不可而此道臣則今因承宣自新還停退等事至于末之漁鹽船稅之說而無難替達不知自歸於屑越之科寧有和許體統乎秉模曰道臣事誠甚駭然本道年事雖或較甚於他道而旣有劃貸之公貨則自可從長措處以爲接濟之道而及其歲末如有迫不得之勢則致煩登聞猶或可也而今此替人附奏所言無非猥屑大失切實之意不可仍置合有處分之道矣上曰此亦爲民之地姑且容貸而今此劃給錢與穀旣綽有餘來頭擧行如或不善則當有嚴處之事廟堂亦爲嚴飭也仍敎鎭寬書九曰卿等所見亦與諸宰無異同乎鎭寬等曰今日特施之典實爲曠蕩之擧自此湖西一方庶無一夫之不得所恤民之澤又何以一毫加於此哉臣等只切欽誦之忱矣上曰諸備堂之見旣皆如此此擧條卽速行會也秉模曰諸道舊還當爲分排而三南畿甸則置之關東則雖有癸未以後流來反逋之移錄舊還者爲四千餘石而俱係難捧近年分排時不爲擧論北關舊還石數無多年條亦遠竝姑置之海西舊還辛亥癸丑兩年條合一萬九百餘石關西舊還辛亥條中三萬六百七十餘石甲寅乙卯丙辰三年條九千四百六十餘石合四萬一百四十餘石分排使之依數收捧何如上曰依爲之出擧條命退諸臣以次退出
정조 22년
行都承旨李晩秀坐行左承旨沈晉賢坐行右承旨李書九坐左副承旨洪義浩坐右副承旨李肇源坐直同副承旨李翼晉坐直注書柳台佐仕一員未差假注書李弘謙仕直事變假注書金就强仕
정조 22년
沈晉賢啓曰明日常參經取稟傳曰停
정조 22년
李書九啓曰禁衛大將申大顯以南關王廟修改事明日出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 22년
戊午九月二十三日辰時上御便殿都承旨入侍時行都承旨李晩秀假注書李弘謙記注官承膺祚記事官金履永以次進伏訖上曰原任直閣李始源俄以入侍事下敎矣如已入來卽使之登筵也賤臣承命出傳回奏曰以陞試設場事今曉進去泮宮云矣上曰懸題後卽爲入來也賤臣承命出傳與之偕入上敎始源曰今日爲四抄乎始源曰然矣上曰儒生入門數爲幾何始源曰九百餘人矣命退諸臣以次退出
정조 22년
行都承旨李晩秀坐行左承旨沈晉賢坐行右承旨李書九坐直左副承旨洪義浩坐右副承旨李肇源坐同副承旨李翼晉坐直注書柳台佐病一員未差假注書李允謙仕李弘謙仕直事變假注書金就强仕
정조 22년
傳曰李晩秀曰諸承旨持公事入侍
정조 22년
傳于李晩秀曰前假注書李允謙仍察上注書之任
정조 22년
有政吏批行判書金文淳進參判李敬一參議任希存病行都承旨李晩秀進以尹序東爲應敎李英孝爲引儀
정조 22년
兵批判書李時秀進參判柳誼參議柳師模病參知李翊模入直同副承旨李肇源進同知單安德恒僉知三單尹行頤許晊朴來源護軍洪復浩副司直尹序東竝單付
정조 22년
傳于李翼晉曰華城卽湯沐之邑股肱之郡也兵食雖重人和當先今年水田之所收不及旱田在在同然況本府濱海廣斥民間蓋藏不贍可知外營屬納未名色軍校傡許代錢一以爲所重施惠一以爲渠輩紓力事令廟堂付撥行會俾卽遍諭坊曲奸或莫售惠有實究
정조 22년
李肇源以兵曹言啓曰本曹佐郞尹永儀親病甚重屢度呈狀乞遞宿衛重地不可久曠今姑改差何如傳曰允
정조 22년
沈晉賢以弘文館言啓曰本館上番無他推移之員不得已以下番姑陞入直之意敢啓傳曰知道
정조 22년
李肇源以禁衛營言啓曰臣大顯進詣南廟有頉處看檢修改別單書入之意敢啓傳曰知道
정조 22년
李肇源以御營廳言啓曰謹依下敎本廳囚徐有膺奴子潤喆順得介金婢夫金春興放送首犯奴喆乭移送秋曹之意敢啓傳曰知道
정조 22년
李翼晉以義禁府言啓曰頃因邊備司啓辭金堤郡雇馬廳賣畓時守令指名現告令該府拿問照律嚴繩事允下矣卽見全羅監司李得臣啓本則金堤郡雇馬畓擅賣丙午郡守李觀秀庚戌辛亥兩年郡守李東野指名現告矣李觀秀李東野等今方待命竝拿囚之意敢啓傳曰知道
정조 22년
右議政沈煥之疏曰伏以臣聞經國之謨莫大乎置相蓋輔相之賢不肖而有國之興替係焉故耳殷周之夢卜尙矣降在後人德器才閥擬諸古昔雖其等數低落千萬然而猶視當世人望之所屬者擧而備其位夫然後國體尊而輿論定紀綱立而政敎行是則歷考我列聖朝故事亦可知矣今我殿下丕承精一之統光御君師之位昧爽丕顯日中不遑邪詖之壞世敎則倡明道學之大原亂賊之干人紀則闡揚義理之微旨俗習已痼則將挽江漢而濯之士趨多岐則將設防範而導之以至培植一世之烝髦康濟八域之黎庶靡不範圍於聖度之內而承佐無人治不徯志莫覩朞月之化徒勤中朝之歎者荏苒二紀于玆而若其明天理而淑人心遵王道而黜覇功挽回斯世於三古之上則聖志赫然至今如一日矣如臣不肖叨逢盛際周旋邇烈仰聖德而不能發揮攀休命而不能對颺古人所謂主上明聖德不布聞有司之罪者於臣近之矣嗚呼菲衣食而卑宮室卽我殿下不勉而行者蓋臣等所躬覩而心服也而奢汰踰濫之俗日甚於閭巷之間闢城府而拓畦畛卽我殿下無爲而爲者亦臣等所欽仰而莊誦也而窺覘倚託之習時滋於朝廷之上就此二說者劈破群惑剖示衆慼廓然如氛翳之掃太空窿然如赫日之御中天然後君君臣臣之大綱大倫可以扶得一分王王帝帝之至德至善可以永詔千秋臣中夜繞壁明發不寐蹶然而起細究其故怳然而悟輒又自語者卽惟曰用捨不能當人心擧措不能知聖訓而然矣處置得其宜則如淄靑悍卒尙投甲而歌舞況乎淸朝夙夜之賢世祿子孫之家乎聖志之不明聖德之不章卽聖上反顧警惕處而其所以上勉益聖之工下盡益明之責者亦惟在於綸扉都兪之地矣今此甄卜之重典遽加於賤臣之名何哉臣本迃拙書生漫不曉事世務實用全未經意猥被隆眷致身華顯雖願忠之誠不後於衆人而竊祿之恥恒負於初心忽於桑楡之衰齡叨此勻軸之重任臣誠惶隕悚恧莫知所以爲計也噫君綱之不尊朝象之漸乖名義之湮晦民生之困瘁此殿下之所深憂也至於自昔置相之方聖諭亦旣歷擧之矣今臣之疎才劣識於是數者無一近似而乃反以至重至艱之責卒然加之於百不可堪之身負乘之懼覆餗之災猶未暇論抑恐國體由臣不尊紀綱由臣而不振矣其何以賡日月之耿光贊天地之化育以塞明旨之萬一乎向於史官之傳宣聖諭也神精震越草草附啓未敢悉陳愚衷扶策殘骸進伏江廬瞻望五雲默自仰禱竊庶幾天日之明回光於遺照恭竢屢日未承明敎是殿下猶不知臣之不肖而謂臣之或可以受此誤恩也臣安得不仰首呼籲幸冀仁天之降監乎伏乞殿下念聖簡之不可以虛辱憫鹵姿之不可以需世將臣新授中書之命亟賜收還以重相職以幸國事焉臣於江干憂遑踧踖之中適値慶節承候之辰心雖懸於魏闕跡則阻於鵷班日逾信宿誠切祝崗臣不勝瞻天望聖震惶祈懇之至云云答曰省疏具悉卿懇卿於大拜後初呈辭本而首言處置得宜四箇字政道予所欲道者凡今爲俗之弊難一二計而莫有甚於人各爲心以心觀心心之楚越車不推乎康莊室亦爲之畏壘和衷寅協固尙矣下殿一如上殿時以至義理則似章而不章規模則欲矯而不矯此曷故焉蔽一言曰處置不得循其軌也退計敎十年前竊嘗所自期者尤悔懊憹況然坐我汾水之秋而望道未見燕居發歎予亦不知其何爲也抑亦聞之群飮于河各充其量程門之敎人也人人樂爲之用郭氏之用兵也蓋其擧措允愜物情則片言或重於九鼎方輿反輕於一羽而干戈衣冠語其致則未嘗不同焉況爲國乎舍此奚以哉今之取於卿者非踐歷也非才猶也政欲承佐於陶鎔之地彌綸於渙萃之象芝札之竝蓄蓋底之相沕俾一世喙息跂踵之倫咸有以于于然自樂知無不言言無不進我於是乎而康而色而翕受之優容寬假裁酌損益一半點私意莫或參錯於其間而純然一出於大中至正則蕩蕩平平之福壽考康寧之美四方風動人將歌舞何有乎民隱何言於朝象卿駐江干且有日矣蒼葭白露溯洄良多須體至意出而論道庸副予側席虛佇之思仍傳曰此批答遣史官傳諭
정조 22년
掌令洪秉益校理尹命烈李垿副校理李魯春金熙華正言金和鍾修撰金履永洪受浩副修撰李羲甲朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀割答三司曰不允六字刀割
정조 22년
掌令洪秉益正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
戊午九月二十四日辰時上御誠正閣諸承旨持公事入侍時行都承旨李晩秀行左承旨沈晉賢行右承旨李書九左副承旨洪義浩右副承旨李肇源同副承旨李翼晉記事官柳台佐假注書李弘謙記注官承膺祚記事官金履永檢校待敎沈象奎以次進伏訖上命晩秀讀右議政疏批訖仍敎曰此批答實注書往傳而地是部字內外肅拜後卽爲出去也台佐承命退出上曰兵曹判書入侍賤臣承命出傳與兵曹判書李時秀偕入進伏上敎時秀曰向日徐有膺家奴子犯夜人首犯則照律定配而其外見囚者一竝放送也時秀曰宣傳官李馨秀鄭宅休等旣有分揀之命而其時行首宣傳官吳載重尙在削職中故敢此仰達矣上曰一體分揀可也出擧條命退諸臣以次退出
정조 22년
戊午九月二十四日午時上御重熙堂左承旨入侍來待諸臣同爲入侍時行左承旨李書九假注書李允謙記注官金景煥承膺祚兵曹判書李時秀壯勇大將趙心泰以次進伏訖上敎時秀曰華城屬五邑上納木之自華城當捧者未知幾何時秀曰合爲二十五同而折價則當爲二千五百兩矣上曰此乃騎步兵布耶時秀曰非但騎步兵布也內吹保有廳軍官名色亦在其中矣上曰華城自來無木布捧上者今若以錢給代於本曹則本府所得白木雖若干同當有合用處豈不有益乎心泰曰誠如聖敎矣上曰今番則奴婢貢外一以給代磨鍊耶心泰曰然矣而但勳府軍官名色本來不多故此則以不爲給代磨鍊矣上曰湖南有兒童哨名色而旣已釐革矣華城又有兒別武士是豈非黃口徵布者乎此則以守摠兩營米給代以爲兒武士永永除革之地而其外四保依南漢例減斗則庶爲排比耶此是軍制不可不詳出節目然後可以酌定卿等與提調相議於本司開坐日參量善爲之姑待明春幸行時以特減之意曉諭軍民則亦庶爲慰悅之一端也心泰曰然則中軍使之持節目上來乎上曰唯時秀曰本曹多有承傳擧行者而一人之疊捧承傳者一番除職後又復如前用之則事甚無謂此不可不一番稟定後可無眩於擧行故敢此仰達矣上曰一人屢捧邊將承傳者一經邊將則其前屢度自在勿施中此後則以一事疊受承傳者及其一除也輒付籤於其人之名字上書以某承傳某政某政爲某官懸註以入而吏曹亦以此分付可也仍命退諸臣以次退出
정조 22년
行都承旨李晩秀坐行左承旨沈晉賢坐直行右承旨李書九坐左副承旨洪義浩坐右副承旨李肇源坐同副承旨李翼晉坐直注書柳台佐病一員未差假注書李允謙仕直李弘謙仕事變假注書金就强仕
정조 22년
藥房提調金載瓚副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
沈晉賢啓曰臣晉賢以同知春秋館事實錄曝曬次藝文館進去之意敢啓傳曰知道
정조 22년
傳于李肇源曰史官二員待命騎馬二匹立之
정조 22년
沈晉賢啓曰備局有司堂上李書九持全羅道年分狀啓回啓草記來待矣傳曰入侍
정조 22년
沈晉賢以弘文館言啓曰校理尹命烈副校理李魯春旣有只推之命竝卽牌招察任何如傳曰許遞前望單子入之可也
정조 22년
玉堂前望單子入之校理張至冕副校理金履載落點
정조 22년
假注書李弘謙書啓臣敬奉聖諭馳往傳諭于西部盤石坊桃渚洞契領中樞府事洪樂性所到處則以爲臣於昨者扶策病軀出往江廬圖占晩景之優閑歌咏太平之風物此莫非聖上曲軫之惠澤壽域陶甄之餘化深恩厚渥河海無際瞻望雲天方切感祝不意回還之路邇列之臣奉傳十行丹綸寵以宸章兼宣口敎村閭動色行路聳觀奉讀恩諭首尾一百有三十言鄭重隆摯敻越千古寶牋乍展雲漢昭回天語慇懃龍光遍體雙擎九頓且惶且感不知從古人臣曾有得此於君父者否顧臣衰朽何以報答萬一於此生此世也唯當祗服恩言恭奉宸翰內而銘鏤肝肺外而輝暎江山長與村童野老誇耀榮寵優游昇平之樂寤寐岡陵之祝且使世世子孫奉璧藏珍涵濡恩波歌頌盛事於萬千來斯仰體天高地厚之洪造少效涓埃毫分之圖報而已臣之連日撼頓無恙往返此亦我聖上俯賜軫念之致轉益感頌不知所達云矣敢啓傳曰知道
정조 22년
沈晉賢以備邊司言啓曰卽見全羅監司李得臣災實分等狀啓則礪山等十三邑置之尤甚全州等二十邑鎭置之之次光州等二十一邑置之稍實仍以爲今年事目災外不足之數待其畢報更爲陳聞尤甚之次邑遑汲無依之類向後接濟之道以賑以糶往復列邑追後登聞計料後錄諸條竝請令廟堂稟處矣其一城餉中尤甚邑三分二之次邑折半捧留邑倉待明秋還納城倉事也其一舊還尤甚之次邑限明秋停退事也其一拯劣米太尤甚之次邑限明秋停退事也其一三軍門及樂工保米災歲軍民偏苦尤甚之次邑各軍保民代錢收捧事也其一各宮房軍門衙門折受加火田傡令本官從實執卜事也其一各軍門所納京外箭竹當年條依近例蠲減事也其一尤甚之次邑勿定配所事也其一推奴徵債限明秋防塞事也分等考之前後狀辭參以往來傳聞無甚差爽依狀請施行城餉中尤甚邑之次邑之三分二折半捧留邑倉事城餉雖重紓力甚多依施舊還停退事纔已筵稟不爲分排蓋以雖在稍實之處昨年停退條自是與新還一體收捧者則舊還傡督反欠專力也今此狀辭雖以尤甚之次邑停退事亦爲依施各樣保民尤甚之次民代錢事各營事勢甚難便狀辭中雖不言面里分等想有道內分等尤甚邑尤甚面里全數代錢尤甚邑之次面里之次邑尤甚面里折半代錢尤甚邑稍實面里之次邑之次面里三分一代錢狀辭則首擧軍門及樂工保米末稱各軍保米似有區別之疑而旣令分數代錢則軍保米與樂工保米有難彼此一體施行之意分付各宮房軍門衙門加火田令本官執卜事亦爲依施而近聞各邑一任吏手其所執卜害但歸於各該衙門利反入於各其鄕色以此意各別嚴飭俾無如前之弊京外箭竹當年條蠲減事依昨年例折半蠲減而如或有科外結戶收斂之弊則方當釐正之日宜從此等事一二革謬別加另飭尤甚之次邑勿定配所事推奴徵債防塞事竝爲依施何如傳曰允湖南穡事比湖西雖似稍勝反遜於嶺南者金堤等邑昨年尤甚處今年又被歉荒不待分等之啓爲湖南不知何以爲計軍保米代錢事道啓與回啓略有分數之多寡而尤甚諸邑中如金堤以荐歉保民最多云尤極矜悶昨年最甚又爲今年最甚處令道臣裁量分數特許停退其餘當捧條純錢外此尤甚之次各邑代錢分數依草記施行而新還身布與其臨歲發令莫若先期紓力最甚處還餉三分一停退餘則依昨年例付之道臣闊狹尤甚面里身貢布錢之折半停退卿之附奏意見於承宣者好矣依此分付自朝家視之京鄕何間乎近因諸道保米停代之頻仍京各營勢不得不貿販於江民而爲弊多端呼寃到骨云非但江民之向隅齎鬱亦非自近及遠之仁政此後各營貿米之貽弊江民與否卿其着念嚴飭着眼致察更以江民之弊現發於繡衣按廉此則廟堂猶有未盡檢束而然也
정조 22년
禁府啓目金堤前郡守李觀秀李東野等原情云云問目內辭緣汎稱遲晩竝只刑推得情何如啓竝只除刑推議處爲良如敎
정조 22년
判府事金憙疏曰伏以虹流之慶節方屆川至之景祿益茂擧國臣民孰不懽忭舞蹈競效九如之頌乎顧玆無狀賤臣獨於每年是日跧伏鄕里瞻望京闕徒切戀結之忱未廁起居之列居然四載于玆矣禮屢闕而義分都虧歲彌久而罪戾愈積論以邦憲實合重誅而前後自列之章反被曲貸之恩此又臣罪上之罪也況以罪負至重屛處俟勘之蹤年已至矣病益痼矣復覲耿光此生無望非但辜恩負德終爲不忠之臣必將抱恨含誠永作不瞑之鬼一則臣罪二則臣罪臣罪至此尤豈倖逭伏乞聖明亟賜嚴處以昭法紀焉臣無任云云答曰省疏具悉卿懇卿之尋鄕已四年而今年又卿七耋也予欲見卿卿何一味言病無意上來時候姑未向寒足可强力作行勿復辭巽隨史官復路仍傳曰此批答遣史官傳諭
정조 22년
行大司憲宋煥箕疏曰伏以臣數年以來屢叨憲長非止再三而今虛縻之久已踰半載卸免之日未滿二旬忽又夢寐之外除旨遽降馹召繼至臣聞命惶惑益無所容措宜卽披瀝蘄蒙鐫削而癃喘經暑委簀㱡㱡殆沒省覺泯默度日今始自力齋沐仰暴微衷惟殿下少垂察焉頃伏奉聖批寵諭諄複至以糾俗正習無間於出膺與否爲敎而今復乍遞旋仍使此草菜賤微之蹤猥擬於古昔儒臣之在鄕久任臣於是尤不覺顔騂而背汗寢驚而夢愕也在今賤臣之義則只守微分沒身邱壑或有補於廉恥之風而亦可爲塵刹之報若其職名之許久濫叨徒益貽累招譏而已尙何糾俗正習之可論哉法府之長是何等位望而緣一蟣蝨之臣便作虛設之科臣之犯分踰涯固不足言而以淸朝綜核之政顧乃有紕繆至此則實非小事也至於宮銜館職又豈非至重之責任而可使如臣者虛受彌年以損國體乎仍竊惟念今我元子宮睿學日就畢講大人之學今聞益彰區區微忱欽仰忻忭何嘗不戀結雷肆而奄奄殘喘進身無路私心悚恧當復如何伏乞聖明特賜鑑諒亟命有司將臣本兼諸職竝行鐫遞以重公器以安私分千萬大幸抑臣又竊有感恩靡極而揆分不安者前後食物之頒冬夏私資之賜異數頻繁有出格外誠不知庸陋無似之臣何以得此於我聖慈也臣無任云云答曰省疏具悉卿懇予之復授卿是職豈欲縻以虛禮也當俗頹綱弛之時其激揚繩糾之責非山林宿德莫可況勸講之職爲任尤緊重如卿處地當以卿家故事追踵而已更望亟回遐心卽日登道如以寒節爲難必以來頭何間發行附奏於史官之回也問議條件兼附傳諭便亦勿辭巽詳陳意見仍傳曰此批答遣史官傳諭問其行止以來
정조 22년
右諭善李城輔疏曰伏以臣一別天門居然夏盡秋生矣追惟進對怳如夢寐瞻望楓宸徒切戀慕乃於本月初五日祗奉別諭以向日筵中春暖秋涼往來之敎復此提及收召之寵愈益隆摯惶隕踧踖不知所達竊伏念臣之情實尙有遺照故非常之眷愈往彌篤如上穹之覆燾萬物出於至誠無息雖以二帝三王仁愛之心其委曲勤懇靡不用極何以過之四方之士聳動感嘆以爲千萬無似尙被殊遇如此若眞有所蘊者豈無展布之日乎相與延頸拭目願立於朝矣如臣之愚勿復檢擬博搜巖穴之隱多寘弓旌之列以優假賤臣之恩禮擧而施之則將見濟濟群英咸聚明廷蔚然有輔導元良之益矣至於承宣挽行時必不以身自有之敎臣亦有區區衷曲而隆旨及此尤不勝激仰也臣以鮮民之懷無人倫之樂其欲殫竭微誠惟在於殿下而況濫叨鴻私逈出千古損生報國是臣苦衷蹈赴湯火誠非所辭若以誦說之聯頻侍玉質在臣私分榮耀至矣一年再進豈敢畏譏引疾而顧以矯誣之愆仰累則哲之明常恐獲戾神祗不可復解憂疑成疾迷罔失心卽一聖世之棄物重以風眩宿症轉輾沈痼頃於兩筵陪侍聾聵昏謬有時暈倒大失朝儀貽羞簪紳更何敢頻數趨召徒取屑屑往來之誚而近又病勢添劇委席奄奄强力竭蹶無路自遂辜恩負德莫過於臣祗伏俟譴之中拊躬循省實無生世之念也貤贈華誥榮及泉壤煢然殘喘祗思隕結而前後錫賚便蕃無往非銘鏤之極第旱荒之災民憂罔涯此誠銖累寸積以圖拯濟生靈之時也乃於此際以臣之一介無狀偏沾惠養每當祗受赧汗浹背且於蓬蓽之下掖屬承命屢臨決非賤分之所敢安幸蒙曲諒至懇不復加以誤恩深所顒望方値新涼講席將開如臣癃陋之狀不容一日虛帶伏乞天地父母俯垂矜察亟解臣職收還召旨仍治臣罪以肅朝綱公私幸甚臣無任云云答曰省疏具悉卿懇卿之初筵敷奏之思傳第一義至今不忘卿之去來亦不欲以彌文强之春而期秋秋仲初吉始催卿行及又聞於卿之從姪在邇列者初寒登程有妨愼節今則依卿初約待以來春卿若知此隨處曲貸之至意則必不復備例辭巽矣適因詢諮之行兼宣疏批特遣入侍史官傳諭
정조 22년
司諫柳畊應敎尹序東持平申溆校理李垿尹命烈副校理李魯春金熙華修撰金履永洪受浩副修撰李羲甲朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請以下一行半刀割答三司曰不允六字刀割
정조 22년
司諫柳畊持平申溆啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
司諫柳畊啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允
정조 22년
戊午九月二十五日午時上御便殿都承旨右承旨左副承旨右副承旨入侍時行都承旨李晩秀行右承旨李書九左副承旨洪義浩右副承旨李肇源假注書李弘謙記注官金景煥承膺祚以次進伏訖上命書九書湖南年分備局草記批答訖敎曰今日內卽爲行會而道伯許詳細書通也仍命先退上曰原任直閣李始源檢校待敎沈象奎注書柳台佐入侍賤臣承命出傳原任直閣李始源檢校待敎沈象奎注書柳台佐進伏上命晩秀義浩始源肇源象奎等分書御製贈洪領府江亭詩曰人瑞編中最上頭好將洪福贊皇疇蒼顔白髮遲遲日丹木黃花艶艶秋平地神仙添海屋晩天絲管鬧江樓更看八十城西老車馬應從綠野遊又命書傳敎曰宿來起居萬勝卿國之元老也福如郭令公壽如文潞公園林鍾鼓頤養有年神彩比益滋潤步屧比益康旺及秋高日佳從諸子童孫便輿作江亭遊眞稀有之盛事也遂命史官詢起居兼付一詩以爲誇示來後之資仍要蔡判府賡之判府明年是八十也此意入侍史官傳諭于洪領府事日間益勝適因領府江亭之行有所唫示者卿可和其韻亦令入侍史官傳諭于蔡判府仍命台佐持御製進去判府事家敎賤臣曰爾其持此傳敎與御製進詣領府之江亭傳諭兼以口傳俯訊曰昨日日氣甚佳與諸子孫穩遊江亭否此詩賡成後收諸作當入梓揭板此下敎亦傳之也賤臣承命先退諸臣以次退出
정조 22년
戊午九月二十五日申時上御便殿都承旨入侍時行都承旨李晩秀假注書李允謙記注官金景煥承膺祚以次進伏訖上曰校役文臣李羲甲如已來待於印所入侍賤臣承命出傳與修撰李羲甲偕入進伏上曰湖西旣得十二萬兩二萬石穀則還賑添補想優洽而向來奉命承宣所奏中以大同米詳定價折定事及兩營番米代錢事有所云云而自潛谷金堉之設大同以後大同米則初無詳定價定例之規惠廳寧有詳定例乎至於番米事兩營有保米名色而番米則可謂皮之不存然而其有無姑勿論欲爲蕩減云耶欲爲停退云耶伊日承宣言內監司有所錄給故依其言奏達云而追聞與錦伯所言相左申耆事每患如此矣爾須更爲書報於錦營番米與詳定等說詳細知來可也仍命退諸臣以次退出